section_heading: Znamenitosti
paragraph_text: Pskov ima puno srednjovjekovnih zidina, izgrađenih u 13. stoljeću ili kasnije. Srednjovjekovna tvrđava Krom izgleda impresivno. Unutar zidina izdiže se 78 metara visoka Katedrala svetog Trojstva (Троицкий собор), nastala 1138. godine, a obnovljena 1690-ih godina. Katedrala sadrži relikvije svetih prinčeva Fsevoloda (umro 1138.) i Daumonta (umro 1299). mini|Ruski novac iskovan 2003. povodom 1100 godina postojanja Pskova. Pskov ima naročito mnogo malih pitoresknih crkava, uglavnom iz 15. i 16. stoljeća. Najznačajnije su: crkva sv. Vasilija na brdu (1413.), sv. Kuzme i Damjana blizu mosta (1463.), sv. Jurja u dnu brda (1494.), Uznesenja Snetogorskog manastira (1444.) i sv. Nikole iz Usoke (16. st.). Pored njih, tu su i slabije očuvane, ali značajne crkve: Katedrala Ivana Preteče Ivankovskog manastira (1240.), Katedrala Preobraženja Spasko-Miroškog manastira (12. st.), sv. Mihovila sa zvonikom (14. st.), Pokrova kod Proloma (15. – 16. st.) i Bogojavljanja sa zvonikom (1489.). Ovih deset crkava je UNESCO 2019. god. stavio na popis mjesta svjetske baštine u Europi jer predstavljaju „Crkve Pskovske škole arhitekture”. One se odlikuju kubičnim volumenima, kupolama, trijemovima i zvonicima, s najstarijim elementima koji datiraju iz 12. stoljeća, a integrirane su u prirodni okoliš kroz svoje vrtove, zidove i ograde. Inspirirana bizantskom i novgorodskom tradicijom, Pskovska škola arhitekture dosegla je svoj vrhunac u 15. i 16. stoljeću i bila je jedna od vodećih škola u zemlji.